《己卯冬至儋人隽具见饮既罢有怀惠许兄弟》
宋代·苏过

寂寞三冬至，飘然瘴海中。不嫌羁寓远，屡感岁华穷。

父老怜匏系，肴蔬盛簋饛。一欢为子寿，百福与君同。

已惯鸢飞堕，真忘马首东。南间行自变，重译不须通。

椰酒醍醐白，银皮琥珀红。伧狞醉野獠，绝倒共邻翁。

藷芋人人送，囷庖日日丰。瘴收黎母谷，露入菊花丛。

海蜑羞蚶蛤，园奴馈韭菘。槟榔代茗饮，吉内禦霜风。

怅望怀诸阮，遥知忆小冯。客身虽岭峤，逸想在瀛蓬。

介阶惟偕母，庞团独侍公。故山千万里，此意托飞鸿。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。